[{"text_idx": "#000001", "text": "Bwyd dros ben ag amcan\nElusennau rydyn ni\u2019n cydweithio a\u0302 nhw"}, {"text_idx": "#000002", "text": "Elusennau rydyn ni\u2019n cydweithio a\u0302 nhw"}, {"text_idx": "#000003", "text": "Dewch i ddarganfod beth mae \u2018Women Connect First\u2019 yn ei wneud"}, {"text_idx": "#000005", "text": "O dan amgylchiadau arferol, roedd WCF yn rhedeg eu prosiect \u2018World Cafe\u0301 on Wheels\u2019, sef cegin gymunedol sydd ar agor ar ddydd Gwener. Byddai gwirfoddolwyr yn dod i mewn am ambell awr, coginio llawer o fwyd ac yna\u2019n ei rannu gyda\u2019r cyhoedd. Roedd hyn yn rhoi cyfle i bawb gysylltu a chymdeithasu dros fwyd maethlon, fforddiadwy oedd wedi\u2019i goginio\u2019n ffres. Roedd hefyd yn rhoi cyfle i\u2019r gwirfoddolwyr ddatblygu eu sgiliau coginio, derbyn hyfforddiant arlwyo a rhoi hwb i\u2019w cyflogadwyedd."}, {"text_idx": "#000006", "text": "Yn ystod COVID bu iddyn nhw ddechrau\u2019r prosiect \u2018Wales Community Cafe\u0301 on Wheels\u2019 gaiff ei ariannu gan Lywodraeth Cymru. Mae a wnelo a\u0302 choginio prydau iach a maethlon yn ddyddiol a\u2019u danfon i\u2019r bobl fwyaf bregus yn y gymuned. Mae\u2019r \u2018Wales Community Cafe\u0301 on Wheels\u2019 yn bennaf yn cefnogi\u2019r henoed a phobl anabl, y maen nhw wedi bod yn eu cefnogi ers mis Tachwedd ac am barhau i wneud hynny nes diwedd y prosiect. Maen nhw hefyd yn cefnogi nifer o bobl iau, fel arfer ar sail tymor byrrach, yn bennaf y rheiny oedd yn rhaid iddyn nhw hunanynysu oherwydd Covid neu\u2019r rhai sy\u2019n gwella o\u2019r feirws."}, {"text_idx": "#000007", "text": "Yn rhan o\u2019r ti\u0302m mae 6 aelod o staff: cydlynydd prosiect, cynorthwyydd prosiect, gyrrwr danfoniadau a 3 chogydd (gwirfoddolwyr yn flaenorol ond bellach yn aelodau o staff), yn ogystal a\u0302 4 gwirfoddolwr sy\u2019n helpu gyda\u2019r danfoniadau. Maen nhw\u2019n coginio pryd 3 chwrs i\u2019w buddiolwyr. Mae\u2019r cwrs cyntaf yn cynnwys cwpanaid o gawl sy\u2019n amrywio bob dydd, er enghraifft, cawl llysiau cymysg, cawl madarch neu gawl ffacbys. Gall y prif gwrs fod yn unrhyw beth o wahanol fathau o gyrri (Indiaidd, Bangladeshaidd, Thai) reis a phrydau gyda cwscws, llysiau wedi\u2019u rhostio a chig i brydau pasta. Pwdin fel arfer ydy ffrwythau ffres, cacen gartref, iogwrt neu salad ffrwythau. Caiff popeth ei goginio o\u2019r dechrau a\u2019u gwneud gyda chynhwysion ffres."}, {"text_idx": "#000008", "text": "Bu i WCF ddechrau gyda FareShare tua 6 wythnos yn o\u0302l i gefnogi eu prosiect Wales Community Cafe\u0301 on Wheels ac maen nhw\u2019n derbyn danfoniad wythnosol ar hyn o bryd."}, {"text_idx": "#000009", "text": "\u2018Rydym yn derbyn danfoniad gan FareShare ar ddydd Iau ac rydw i\u2019n neilltuo ychydig amser i feddwl am ryseitiau newydd i gynnwys yr holl gynnyrch ffres rydym ni\u2019n ei dderbyn. Mae hyn yn wych oherwydd mae\u2019n rhoi amrywiaeth i bobl ac maen nhw\u2019n gallu blasu pethau fuasen nhw ddim fel arfer yn eu bwyta. Rydym ni bob tro yn defnyddio 100% o beth rydym ni\u2019n ei gael gennych chi a does dim yn cael ei wastraffu\u2019"}, {"text_idx": "#000010", "text": "\u2018Mae\u2019r bwyd gan FareShare yn ein caniata\u0301u inni weithiau roi ychydig yn fwy i bobl na beth fuasen ni fel arfer yn ei gynnwys, er enghraifft, pryd bach ochr ychwanegol neu fwy o amrywiaeth o ffrwythau a llysiau yn eu prydau.\u2019"}, {"text_idx": "#000011", "text": "Maen nhw\u2019n amrywiol iawn ac yn addasu ar gyfer gofynion dietegol a diwylliannol eu buddiolwyr, ac mae\u2019r consensws cyffredinol ar y prydau bwyd yn gadarnhaol iawn."}, {"text_idx": "#000012", "text": "\u2018Mae ein buddiolwyr yn gwerthfawrogi popeth ac anaml iawn ydyn ni\u2019n derbyn unrhyw gw\u0302yn. Mae pobl wrth eu boddau gydag unrhyw beth ffres, maethlon ac wedi\u2019i wneud gartref.\u2019"}, {"text_idx": "#000013", "text": "Mae\u2019r gwelliant yn iechyd y buddiolwyr hefyd i\u2019w weld ac mae\u2019n amlwg bod y prydau wirioneddol yn gwneud gwahaniaeth."}, {"text_idx": "#000014", "text": "\u2018Heb hyn ni fuasai llawer ohonyn nhw\u2019n gallu cael pryd poeth, wedi\u2019i wneud yn ffres bob dydd. Roedd nifer o\u2019r bobl rydym ni\u2019n eu cefnogi yn dioddef o ddiffyg maeth cyn inni ddechrau eu cefnogi nhw. Ers inni weithio gyda nhw mae eu hiechyd wedi gwella ac maen nhw\u2019n dweud eu bod nhw\u2019n teimlo\u2019n llawer gwell, yn edrych yn well a chyda llai o broblemau iechyd. Mae\u2019n wirioneddol wych!\u2019"}, {"text_idx": "#000015", "text": "Mae aelodaeth WCF gyda FareShare wedi caniata\u0301u iddyn nhw stopio gorwario eu cyllideb bwyd gan eu bod yn derbyn cynnyrch ychwanegol er mwyn ei gwneud hi\u2019n bosibl gwneud y pryd 3 chwrs sylweddol."}, {"text_idx": "#000016", "text": "\u2018Mae bod gyda FareShare yn bendant yn arbed arian inni. Mae\u2019r bwyd o ansawdd dda iawn ac yn aml yn organig. Mae gwerth yr eitemau rydym ni\u2019n eu derbyn fel arfer yn uwch na danfoniadau eraill rydym ni\u2019n eu cael ac rydym ni fel arfer yn derbyn danfoniad wythnosol gwerth 4 gwaith beth rydym ni\u2019n ei dalu\u2019n fisol sy\u2019n wych.\u2019"}, {"text_idx": "#000017", "text": "Pan gaiff y prydau eu danfon mae WCF hefyd yn ceisio cysylltu a chymdeithasu gyda\u2019r bobl maen nhw\u2019n eu cefnogi. Maen nhw\u2019n edrych ar o\u0302l eu buddiolwyr, gwneud yn siw\u0302r eu bod nhw\u2019n iawn, rhoi sicrwydd iddyn nhw nad ydyn nhw ar eu pennau eu hunain ac yn eu cefnogi nhw mewn sawl gwahanol ffordd."}, {"text_idx": "#000018", "text": "\u2018Nid yn unig coginio a danfon ydym ni\u2019n ei wneud. Rydym ni\u2019n cysylltu gyda nhw ac yn eu cefnogi nhw hefyd\u2019"}, {"text_idx": "#000019", "text": "Buasai WCF wrth eu boddau yn parhau gyda FareShare ar o\u0302l y pandemig ond bydd yn dibynnu ar eu harian nawdd. Maen nhw\u2019n gobeithio estyn y prosiect, gwneud y gegin yn fwy ar ryw bwynt a dechrau rhedeg shifft yn y bore a\u2019r prynhawn er mwyn cynyddu faint o brydau maen nhw\u2019n ei wneud mewn diwrnod o 40 i 80."}, {"text_idx": "#000020", "text": "Rydym ni\u2019n falch iawn o fod yn cefnogi WCF a Wales Community Cafe\u0301 on Wheels. Maen nhw\u2019n gwneud pethau arbennig i\u2019r gymuned ac yn gwneud prydau ffres, iach a maethlon i\u2019w buddiolwyr sydd mor wych i\u2019w weld!"}, {"text_idx": "#000021", "text": "Wythnos y Gwirfoddolwyr 2020 (Mehefin y 1af \u2013 7fed)"}]